Diari Oficial de la Generalitat Valenciana


Sumari del DOGV 4750, del 11-05-2004 (2004/4398)

RESOLUCIÓ de 29 d'abril de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni entre la Generalitat Valenciana (Conselleria de Cultura, Educació i Esport) i l'Ajuntament de Miramar per a la creació d'una escola d'Educació Infantil de primer cicle, de titularitat municipal, en la citada localitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4750

Data del DOGV
:   11-05-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/4398


Data del document
:   29-04-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Cultura, Educació i Esport
    * Miramar
    * administració local
    * cooperació administrativa
    * escola infantil

RESOLUCIÓ de 29 d'abril de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni entre la Generalitat Valenciana (Conselleria de Cultura, Educació i Esport) i l'Ajuntament de Miramar per a la creació d'una escola d'Educació Infantil de primer cicle, de titularitat municipal, en la citada localitat. [2004/M4398]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Esport) i l'Ajuntament de Miramar, l'1 de març de 2004, un conveni per a la creació d'una escola d'Educació Infantil de primer cicle, de titularitat municipal, en la citada localitat, i en compliment del que establix la clàusula novena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0110/2004, i que figura com a annex d'esta resolució.
  
València, 29 d'abril de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni entre la Generalitat Valenciana (Conselleria de Cultura, Educació i Esport) i l'Ajuntament de Miramar per a la creació d'una escola d'Educació Infantil de primer cicle, de titularitat municipal, en la citada localitat.
  
València, 1 de març de 2004
  
Reunits
  
D'una part, Esteban González Pons, conseller de Cultura, Educació i Esport, en nom i representació de la Generalitat Valenciana i facultat per a este acte, en virtut de l'acord adoptat pel Consell de la Generalitat el dia 16 de gener de 2004.
  
De l'altra part, Asensio Llorca Bertó, alcalde president de l'Ajuntament de Miramar, facultat per a este acte per acord del Ple del citat Ajuntament del dia 1 de desembre de 2003, i assistit per la secretaria de la corporació.
  
Manifesten
  
1. L'Ajuntament de Miramar va acordar sol·licitar la creació d'una escola d'Educació Infantil de la seua titularitat en Miramar, dins del marc educatiu de la Llei Orgànica 10/2002, de 23 de desembre, de Qualitat de l'Educació.
  
2. La disposició addicional segona, punt 2, de la Llei Orgànica 8/1985, de 3 de juliol, Reguladora del Dret a l'Educació establix que la creació de centres docents públics, els titulars dels quals siguen les corporacions locals, es realitzarà per conveni entre l'administració educativa competent i les corporacions.
  
3. El Servici de Projectes i Construccions Educatives ha emés informe favorable a allò que s'ha sol·licitat, ja que s'ajusta al que disposa el Reial Decret 1.004/1991, de 14 de juny, pel qual s'establixen els requisits mínims dels centres que impartisquen ensenyaments de règim general no universitaris.
  
4. El 22 de març de 2002, la Direcció General de Centres Docents va dictar resolució per la qual s'aprovava la proposta d'instal·lacions i ús educatiu dels espais reflectits en els plans presentats per a la creació de la mencionada escola.
  
5. Consta en l'expedient l'informe favorable de la Unitat Tècnica de Construccions relatiu a les instal·lacions i de la Unitat d'Inspecció Educativa referent a la titulació del professorat de les unitats en funcionament, existint el compromís del titular del centre d'aportar la resta de personal i titulacions respectives abans de l'inici de les activitats educatives.
  
Per això, en virtut de les competències que atorga el Reial Decret 2.093/1983, de 28 de juliol, sobre traspàs de funcions i servicis de l'administració de l'estat a la Comunitat Valenciana en matèria d'educació, i la Llei 7/1985, de 2 d'abril, Reguladora de les Bases de Règim Local, la Conselleria de Cultura, Educació i Esport i l'Ajuntament de Miramar, acorden subscriure el present conveni atenent les següents,
  
Clàusules
  
Primera
  
Es crea la següent escola d'Educació Infantil de primer cicle en Miramar, de titularitat íntegrament municipal, conformement a la disposició transitòria segona, punt 2, de la Llei Orgànica 10/2002, de 23 de desembre, de Qualitat de l'Educació, amb les característiques, ensenyaments i configuració que s'indiquen:
  
Denominació genèrica: escola d'Educació Infantil
  
Denominació específica: municipal
  
Domicili: carrer Paloma, 2
  
Localitat: Miramar
  
Província: València
  
Codi: 06231808
  
Titular: Ajuntament de Miramar
  
Ensenyaments: Educació Infantil de primer cicle, fins a la data de l'extinció dels ensenyaments i la seua substitució per l'Educació Preescolar, d'acord amb el que disposa l'article 2, punt 2, del Reial Decret 827/2003, de 27 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 10/2002, de 23 de desembre, de Qualitat de l'Educació i sense perjudici de la capacitat que corresponga per a la impartició dels nous ensenyaments.
  
Capacitat: 3 unitats amb màxim de 40 llocs escolars, distribuïts de la següent manera,
  
\* 1 unitat per a xiquets 0-1 anys amb 8 llocs escolars.
  
\* 1 unitat per a xiquets 1-2 anys amb 13 llocs escolars.
  
\* 1 unitat per a xiquets 2-3 anys amb 19 llocs escolars.
  
Queda, no obstant això, ajornada a instància del titular, la posada en funcionament de dos de les tres unitats que s'autoritzen en tant no es faça efectiu el compromís a què es referix el punt 5 de la part expositiva del present conveni.
  
Segona
  
Esta escola impartirà el currículum de l'Educació Infantil establit per als centres educatius de l'àmbit territorial de la Comunitat Valenciana en el Decret 19/1992, de 17 de febrer (DOGV de 19 de febrer), i que quedarà sense efecte a mesura que s'implante l'Educació Preescolar establida en el Reial Decret 828/2003, de 27 de juny, pel qual s'establixen els aspectes educatius bàsics de l'Educació Preescolar.
  
Tercera
  
Correspon al titular de l'escola d'Educació Infantil de primer cicle la dotació pressupostària necessària per als gastos derivats del personal docent i no docent, així com del funcionament del citat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Esport per a la concessió de subvencions o ajudes econòmiques als centres d'Educació Infantil.
  
Quarta
  
L'escola d'Educació Infantil se sotmetrà a l'autoritat de la Conselleria de Cultura, Educació i Esport i de la Inspecció Educativa en els termes previstos en el títol VII de la Llei Orgànica 10/2002, de 23 de desembre, de Qualitat de l'Educació, que regula la inspecció del sistema educatiu i la resta de normativa de desenrotllament que poguera dictar-se sobre la dita matèria.
  
Quinta
  
El titular de l'escola es compromet a:
  
a) Complir el que establix sobre òrgans de govern dels centres públics, en el capítol V del títol V de la Llei Orgànica 10/2002, de 23 de desembre, de Qualitat de l'Educació.
  
b) Complir els requisits establits en el Reial Decret 1.004/1991, de 14 de juny, pel qual s'establixen els requisits mínims dels centres que impartisquen ensenyaments de règim general.
  
c) Seguir les directrius acadèmiques de l'administració educativa per als centres dependents de la Conselleria de Cultura, Educació i Esport, així com a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Esport els canvis de professorat que puguen produir-se i adjuntar a esta notificació els documents que justifiquen el compliment de la titulació exigida del nou professorat.
  
d) La custòdia d'expedients d'alumnes i tots els documents de caràcter acadèmic i administratiu que es generen.
  
Sexta
  
El present conveni entrarà en vigor el mateix dia de la seua firma; no obstant això, els seus efectes s'entendran referits a l'inici del curs acadèmic 2003/2004.
  
Sèptima
  
Qualsevol modificació que es produïsca en els ensenyaments, instal·lacions i la resta de requisits mínims que, segons el Reial Decret 1.004/1991, de 14 de juny, ha de reunir el centre, serà notificada a l'administració educativa, la qual instruirà el corresponent expedient que es tramitarà per similitud conforme al procediment regulat en el títol IV del Reial Decret 332/1992, de 3 d'abril. Finalitzarà la seua aprovació per orde del conseller de Cultura, Educació i Esport.
  
Octava
  
El present conveni tindrà una duració indefinida i es podrà extingir, no obstant això, per qualsevol de les causes següents:
  
a. Per mutu acord de les parts.
  
b. Per incompliment de les obligacions assumides per l'Ajuntament.
  
c. Per denúncia d'una de les parts, després de l'avís previ de, com a mínim, sis mesos abans de l'inici del curs acadèmic en què s'haja d'extingir.
  
d. Per canvi de titularitat del centre o cessament de les activitats.
  
Esta extinció serà efectiva a partir del final del curs escolar en què se'n produïsca la causa.
  
En els supòsits prevists en els punts b. i d. l'extinció requerirà la comunicació prèvia de la conselleria al titular de l'escola.
  
Novena
  
Este conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat Valenciana, i serà publicat en el Diari Oficial de la Generalitat Valenciana.
  
Com a prova de conformitat i perquè en quede constància, firmen les dos parts el present conveni en el lloc i data consignats anteriorment.
  
El conseller de Cultura, Educació i Esport,
  
ESTEBAN GONZÁLEZ PONS
  
L'alcalde president de l'Ajuntament de Miramar,
  
ASENSIO LLORCA BERTÓ
  
Davant meu,
  
La secretària de l'Ajuntament de Miramar,